Zagreb, 11. rujna 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Željka Uhlira, državnog tajnika u Ministarstvu graditeljstva i prostornog uređenja i dužnosnice Maje-Marije Nahod, pomoćnice ministra graditeljstva i prostornog uređenja,** na 97. sjednici, održanoj 11. rujna 2020.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Željka Uhlira, državnog tajnika u Ministarstvu graditeljstva i prostornog uređenja i dužnosnice Maje-Marije Nahod, pomoćnice ministra graditeljstva i prostornog uređenja, neće se pokrenuti, obzirom da iz zaprimljenog očitovanja i dokumentacije ne proizlazi da bi navedeni dužnosnici sudjelovanjem u postupku koji je prethodio donošenju Zakona o izmjenama i dopunama Zakona o poslovima i djelatnostima prostornog uređenja i gradnje, bili u sukobu interesa odnosno da bi povrijedili neku drugu odredbu ZSSI-a.**

Obrazloženje

Dana 1. ožujka 2019.g. u knjizi ulazne pošte Povjerenstva, pod brojem: 711-U-1046-P-69/19-01-3, zaprimljena je anonimna prijava mogućeg sukoba interesa podnesena protiv dužnosnika Željka Uhlira, državnog tajnika u Ministarstvu graditeljstva i prostornog uređenja i dužnosnice Maje-Marije Nahod, pomoćnice ministra graditeljstva i prostornog uređenja, povodom koje se vodio predmet pod brojem P-288/18.

U navedenoj prijavi u bitnome se navodi **da su si navedeni dužnosnici** Zakonom o poslovima i djelatnostima prostornog uređenja i gradnje **povećali** mogućnost dodatne zarade koju ostvaruju preko Hrvatske udruge za upravljanje projektima gdje rade kao predavači, jer je člankom 38. tog Zakonom povećan krug investitora koji su obvezni imenovati voditelja projekta, čime se nameću dodatni troškovi gospodarstvu, dok je člankom 33. djelatnost upravljanja projektom gradnje proširena i na fazu pripreme projekta.

Također se navodi da je Pravilnikom o potrebnim znanjima iz područja upravljanja projektima („Narodne novine“ broj 85/15.) propisano koji su sustavi međunarodno priznate ovjere sposobnosti, i to sustav ovjere sposobnosti Međunarodne organizacije za upravljanje projektima (International Project Management Association, IPMA), sa sjedištem u Švicarskoj, i sustav ovjere sposobnosti Instituta za upravljanje projektima (Project Management Institute. PMI) sa sjedištem u Sjedinjenim Američkim Državama. U prijavi se citira odredba članka 3. navedenog Pravilnika koja propisuje da se dokazom o potrebnim znanjima iz područja upravljanja projektima smatra dokument o ovjeri sposobnosti (certifikat) koji je izdan od nacionalne članice Međunarodne organizacije za upravljanje projektima, neovisno o stupnju ovjere sposobnosti za koji je dokument izdan, odnosno dokument o ovjeri sposobnosti (certifikat) koji je izdan od Instituta za upravljanje projektima, neovisno o stupnju ovjere sposobnosti za koji je dokument izdan.

Podnositelj nadalje navodi da Hrvatska udruga za upravljanje projektima ima ovlaštenje IPMA za provođenje ispita i izdavanje certifikata za voditelje projekta (razina A-D) i da svi certifikati podliježu recertificiranju te da cijene certificiranja iznose od 3.000-12.000 kn, a recertificiranja od 600 - 2400 kn po polazniku. Ističe se kako nije prihvatljivo da osobe koje imaju više od 20 godine staža i završen fakultet moraju davati nekoj udruzi nekoliko tisuća kuna da bi mogli upravljati projektima, a vodili su brojne velike infrastrukturne projekte, dok osobe koje su završile organizaciju građenja trebaju samo 8 godina staža u struci te da odredbu o međunarodnoj ovjeri sposobnosti treba brisati, jer to je isključivo namijenjeno stjecanju osobne koristi nekolicine osoba, među kojima su i dužnosnici Željko Uhlir i Maja- Marija Nahod.

Zaključuje se da su navedeni dužnosnici u sukobu interesa jer stječu zaradu od odredbe koju su uvrstili u Zakon te da imaju materijalnu korist od proširenja kruga investitora koji su obvezni imenovati voditelja projekta.

Prijavi je priložena organizacijska shema navedene udruge gdje je navedeno da je dužnosnik Željko Uhlir jedan od tri člana Nadzornog odbora iste te potvrda za upravljanje projektima izdana od te udruge koju je potpisala dužnosnica Maja-Marija Nahod.

U Povjerenstvu je također dana 9. kolovoza 2019.g. pod brojem 711-U-2880-P-69/19-06-3 zaprimljena anonimna prijava mogućeg sukoba interesa podnesena protiv dužnosnika Željka Uhlira, državnog tajnika u Ministarstvu graditeljstva i prostornog uređenja. U toj se prijavi navodi da postoji sumnja da je dužnosnik postupao nevjerodostojno i pristrano u postupku izrade Prijedloga Zakona o poslovima i djelatnostima prostornoga uređenja i gradnje te Prijedloga Zakona o komori arhitekata i komorama inženjera u graditeljstvu i prostornom uređenju, jer je koristio obnašanje javni dužnosti kako bi postigao osobni probitak ili probitak s njime povezane osobe, odnosno Hrvatske udruge za upravljanje projektima, obzirom na način javne komunikacije i odnos prema prijedlozima zakonskih rješenja u postupku izrade navedenih zakona. Navodi se da je potrebno preispitati je li se može smatrati da je je njegov privatni interes utjecao na obnašanje javne dužnosti, sukladno članku 2. stavku 2. podstavku 2. ZSSI-a te da li je došlo do moguće zlouporabe posebnih prava koje dužnosnik ima u obavljanju svoje dužnosti, sukladno članku 7. stavku 1. podstavku c) ZSSI-a.

**U prijavi se iznosi da je dužnosnik u izvješću o imovinskom stanju od 13. kolovoza 2017.g. naveo** da je član Nadzornog odbora Hrvatske udruge za upravljanje projektima i da je predsjednik neprofitne udruge - Politehničkog društva vještaka i procjenitelja, dok je **u izvješću o imovinskom stanju od 26. lipnja 2018.g. naveo da je član** Hrvatske udruge za upravljanje projektima, iz čega proizlazi da najkasnije od tog dana nije član Nadzornog odbora. **Navodi se i da je** Hrvatska udruga za upravljanje projektima osnovana sukladno Zakonu o udrugama te da je nacionalna članica Međunarodnog udruženja za upravljanje projektima – IPMA, čije je sjedište u Švicarskoj. Ističe se kako je navedena udruga jedna od dvije udruge u Hrvatskoj koja ima licencu da izdaje međunarodno priznate ovjere osposobljenosti iz područja upravljanja projektima te joj je stoga od interesa da na snazi ostanu zakonska i podzakonska rješenja koja će obvezivati na posjedovanje ovjere sposobnosti koju ona provodi kao nacionalna članica Međunarodnog udruženja, iz čega proizlazi da je ta udruga materijalno i egzistencijalno ovisna o zakonskim rješenjima propisanima za voditelje projekata koji moraju imati međunarodno priznatu ovjeru sposobnosti.

Iznosi se kronologija normativnog okvira te se navodi da su kao pravna kategorija, voditelji projekata uvedeni Zakonom o arhitektonskim i inženjerskim poslovima i djelatnostima u prostornom uređenju i gradnji iz 2008.g., kojim je propisan okvir za imenovanje voditelja projekata i opseg poslova kojeg obavlja. Tim Zakonom uvedena je i obveza polaganja međunarodno priznatih ovjera osposobljenosti upravljanja projektom. Prijavitelj iznosi da je Zakonom o poslovima i djelatnostima prostornog uređenja i gradnje iz 2015.g.uvedena zakonska obveza imenovanja voditelja projekata za investitore koji se smatraju javnim naručiteljima, bez navođenja razloga zašto je takva obveza uvedena.

Također, iznosi se da je Izmjenama i dopunama Zakona o poslovima i djelatnostima prostornog uređenja i gradnje iz 2018.g. proširena obveza imenovanja voditelja projekta, jer se odnosi i na ulaganje sredstava u gradnju cesta, dok se pooštravanje uvjeta za obvezno imenovanje voditelja projekta odnosi na ulaganje sredstava u gradnju zgrada javne namjene i na snižavanje financijskog praga za obvezu imenovanja što ima za posljedicu imenovanje više voditelja projekata, bez ikakvog obrazloženja, čime je javnost ostala uskraćena za informaciju koliko su isti doista potrebni i koliki trošak predstavljaju za državni proračun, iako su u tijeku izmjena zakona brojni sudionici isticali da voditelji projekata nisu sudionici gradnje i nisu regulirana profesija, već da se radi o menadžerskoj ulozi, slijedom čega nema potrebe za propisivanjem zakonske obveze imenovanja voditelja projekta od strane javnih naručitelja, već da bi trebalo prepustiti investitorima odluku o njihovu imenovanju.

Navodi se da imenovanje voditelja projekata poskupljuje investiciju, što pada na teret poreznih obveznika te da je resorno Ministarstvo odbilo razmatrati stajališta i argumente Hrvatskog sindikata graditeljstva, Hrvatske komore arhitekata, Hrvatske komore inženjera elektrotehnike, Hrvatske komore inženjera građevinarstva, Hrvatske komore inženjera strojarstva, najuglednijih trgovačkih društava izvođača u Republici Hrvatskoj, pripadnika inženjerske struke, a isključivi zagovornik za opstanak voditelja projekata u zakonskim rješenjima bio je dužnosnik Željko Uhlir, koji je u to vrijeme obnašao dužnost člana Nadzornog odbora predmetne udruge kojoj odgovara da što više arhitekata, inženjera građenja, strojarstva i elektrotehnike polažu ispite ovjere sposobnosti upravljanja projektima te je stoga dužnosnik bio dužan zatražiti mišljenje Povjerenstva iz članka 6. ZSSI-a.

Podnositelj navodi da dužnosnik sukladno članku 14. stavku 5. ZSSI-a smije biti član upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova, ali da se ta odredba ne može primijeniti na dužnosnika Željka Uhlira zbog specifičnog položaja udruge, kao udruge ovlaštene provoditi ispite ovjere sposobnosti za upravljanje projektima. Navodi se mogućnost da je navedeni dužnosnik za članstvo u Nadzornom odboru primao naknadu, a što prema podnositelju proizlazi iz okolnosti poruke elektroničke pošte predsjednika te udruge upućene članstvu kojim ono obavještava da je dužnosnik zbog prezauzetosti sa redovitim poslovima, dao ostavku na člana Nadzornog odbora, ali da mu obim slobodnog vremena nije omogućio ostanak na toj volonterskoj dužnosti na poslovima pripreme svih informacija i podloga koje koriste članovi Nadzornog odbora u svojem radu.

Podnositelj navodi da je obavljanje funkcije u predmetnoj udruzi stvorilo na strani dužnosnika obvezu, koja proistječe i iz okolnosti članstva u udruzi te potrebu da pomogne održanju i probitku organizacije čiji je član, kao i da su okolnosti dužnosnikovog stjecanja Certificiranog Seniorskog Projekt menadžera, B razine nejasne, jer je dužnosnik u razdobljima evaluacije obnašao javnu dužnost. Naime, navodi se da je imao certifikat od 2009.g. do 2014.g. i recertifikat od 2014.g. do 2019.g. te da nije mogao steći uvjete za certifikat jer je od početka 2012.g. obnašao različite javne dužnosti.

Prijavitelj navodi da dužnosnik Željko Uhlir u izvješćima o imovinskom stanju koja je podnosio Povjerenstvu , navodi stjecanje dohotka u trgovačkom društvu Feris usluge d.o.o., čiji je jedini osnivač Srećko Ferenčak, s upisanom djelatnošću u nadležnom sudskom registru koja obuhvaća projektiranje, građenje i nadzor nad građenjem, te da je suprotno načelu vjerodostojnog obnašanja dužnosti da dužnosnik stječe dohodak od trgovačkog društva koje se bavi poslovima graditeljstva, projektiranja i nadzora nad građenjem i koje može biti neposredno ili posredno predmet kontrole odnosno nadzora od strane Ministarstva u kojem obnaša dužnost državnog tajnika, a s druge stjecanje dohotka u takvom trgovačkom društvu stvara dojam da ga dužnosnik stječe samo zbog činjenice da obnaša javnu dužnost iz upravnog područja graditeljstva, za što je dužnosnik bio dužan zatražiti mišljenje Povjerenstva. Također se navodi da dužnosnik u izvješću o imovinskom stanju navodi da ostvaruje prihode od obavljanja edukacijske djelatnosti, ali da nije moguće saznati od kojih poslovnih subjekata i je li se obavljanjem edukacijske djelatnosti stvara odnos koji se može dovodi u vezu sa aktivnostima dužnosnika u pogledu primjene nekih drugih propisa koje je osobno izrađivao u Ministarstvu npr. Zakona o procjeni vrijednosti nekretnina.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 6. ZSSI-a propisano je da su državni tajnici dužnosnici u smislu tog Zakona, slijedom čega je dužnosnik Željko Uhlir povodom obnašanja dužnosti državnog tajnika u Ministarstvu graditeljstva i prostornog uređenja obvezan postupati sukladno odredbama ZSSI-a.

Članak 3. stavak 1. podstavak 26. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15.) propisivao je da su pomoćnici ministara dužnosnici u smislu navedenog Zakona. Zakonom o sustavu državne uprave („Narodne novine“ broj: 66/19.), koji je stupio na snagu 18. srpnja 2019.g., propisano je da su državni dužnosnici u tijelima državne uprave ministar, državni tajnik, državni tajnik središnjeg državnog ureda, glavni ravnatelj, glavni državni inspektor te druge osobe sukladno posebnom zakonu. Navedeni Zakon dalje propisuje kako upravnom organizacijom u sastavu ministarstva rukovodi ravnatelj, za uprave, zavode, ravnateljstva i urede, kao rukovodeći državni službenik.

Člankom 69. stavkom 2. navedenog Zakona propisano je da pomoćnici ministra nastavljaju obnašati dužnost i ostvarivati prava sukladno zakonu kojim se uređuju obveze i prava državnih dužnosnika do imenovanja ravnatelja upravnih organizacija u sastavu ministarstava. Isto tako, člankom 3. stavkom 2. ZSSI-a propisano je da se odredbe toga Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske.

Uvidom u Registar dužnosnika utvrđeno je da dužnosnica Maja-Marija Nahod obnaša dužnost pomoćnika ministra graditeljstva i prostornog uređenja od 13. srpnja 2017.g. te je, slijedom svega ranije navedenog, povodom obnašanja navedene dužnosti obvezna postupati sukladno odredbama ZSSI-a.

Povjerenstvo je radi stjecanja vlastitih saznanja mogućeg sukoba interesa **zatražilo očitovanje od Ministarstva graditeljstva i prostornog uređenja dopisom Broj: 711-I-754-P-69/19-03-17 od 4. travnja 2019.g. na okolnosti** zašto se pristupilo postupku izrade Prijedloga zakona o izmjenama i dopunama Zakona o poslovima i djelatnostima prostornog uređenja i gradnje, objavljenog u „Narodnim novinama“ broj 118/18. i tko je iste inicirao te tko je ispred Ministarstva na radnim tijelima Vlade Republike Hrvatske i u Hrvatskom saboru predstavljao njegove odredbe.

Ministarstvo je pozvano i očitovati se je li i zašto navedenim Zakonom povećan broj investitora koji su obvezni imenovati voditelja projekta te povećan broj djelatnosti na koje se primjenjuje djelatnost upravljanja projektima, jesu li voditelji projekta iz tih zakonskih odredbi obvezni pohađati edukaciju i položiti stručni ispit, koje je tijelo ovlašteno provoditi edukaciju i održavati stručne ispite, tko imenuje ispitivače te je li netko od dužnosnika Ministarstva graditeljstva i prostornog uređenja (ministar, državni tajnici, pomoćnici ministra) sudjeluje u edukaciji i/ili ispitivanju navedenih voditelja projekata. **Istim je dopisom pozvano Ministarstvo graditeljstva i prostornog uređenja dostaviti** dokumentaciju koja se odnosi na postupak izrade Prijedloga zakona o izmjenama i dopunama Zakona o poslovima i djelatnostima prostornog uređenja i gradnje.

Povjerenstvo je dopisom **Broj: 711-I-753-P-69/19-02-17** od 4. travnja 2019.g. od Hrvatske udruga za upravljanje projektima zatražilo očitovanje jesu li dužnosnik Željko Uhlir i dužnosnica Maja-Marija Nahod, članovi te udruge, organizira li ista edukaciju ili provodi ispite za voditelje projekata iz Zakona o poslovima i djelatnostima prostornog uređenja i gradnje („Narodne novine“ broj 78/15. i 118/18.) prema IPMA ovlaštenju, sudjeluju li navedeni dužnosnici u tim aktivnostima (edukacija, provedba stručnih ispita) te je li nakon donošenja Zakona o izmjenama i dopunama Zakona o poslovima i djelatnostima prostornog uređenja i gradnje („Narodne novine“ broj 118/18.) povećan broj obveznika pristupnika stručnom ispitu za voditelja projekata koje ta udruga organizira.

Ministarstvo graditeljstva i prostornoga uređenja očitovalo se dopisom, KLASA: 360-01/19-02/219, URBROJ: 531-04-19-2 koje je zaprimljeno 6. svibnja 2019.g. U tom se dopisu navodi da je Ministarstvo graditeljstva i prostornoga uređenja pristupilo izradi Prijedloga zakona o izmjenama i dopunama Zakona o poslovima i djelatnostima prostornog uređenja i gradnje radi daljnjeg usklađenja odredbi navedenog Zakona o poslovima i djelatnostima prostornog uređenja, kojim se uređuje obavljanje stručnih poslova prostornog uređenja i gradnje, s Direktivom 2005/36/EZ o priznavanju stručnih kvalifikacija i Direktivom 2006/123/EZ o uslugama na unutarnjem tržištu u svrhu olakšanog pristupa jedinstvenom tržištu Europskog gospodarskog prostora, osiguranja provedbe mjera iz Akcijskog plana u području reguliranih profesija u Republici Hrvatskoj za razdoblje od 2016.g. do 2018.g., smanjenja administrativnih barijera u obavljanju poslova i djelatnosti u graditeljstvu, osiguranja provedbe obveznog stalnog stručnog usavršavanja osoba koje poslove prostornog uređenja i gradnje obavljaju u svojstvu ovlaštene osobe, otklanjanja nejasnoće u primjeni pojedinih odredbi Zakona koje se odnose na uvjete za obavljanje djelatnosti iz nadležnosti Ministarstva za domaće, odnosno za strane pravne i fizičke osobe obrtnike koji te djelatnosti obavljaju u Republici Hrvatskoj na privremenoj ili povremenoj ili trajnoj osnovi, dopune prekršajne odredbe Zakona koje se odnose na strane pravne i fizičke osobe koje poslove prostornog uređenja i gradnje u Republici Hrvatskoj obavljaju na privremenoj ili povremenoj osnovi.

Iznosi se da je zbog svega navedenog, Ministarstvo graditeljstva i prostornoga uređenja iniciralo izmjene i dopune tog Zakona i da je s tim u vezi donesena Odluka o osnivanju povjerenstva za izradu Nacrta prijedloga zakona o izmjenama i dopunama Zakona o poslovima i djelatnostima prostornog uređenja i gradnje, te o visini naknade za njihov rad od 9. travnja 2018.g., kao i Odluka o osnivanju povjerenstva za izradu Nacrta prijedloga zakona o izmjenama i dopunama Zakona o poslovima i djelatnostima prostornog uređenja i gradnje, te o visini naknade za njihov rad od 30. travnja 2018.g. (izmjena člana Povjerenstva iz Hrvatske komore inženjera elektrotehnike).

Napominje da su u ime tog Ministarstva na stručnim radnim skupinama Vlade Republike Hrvatske vezano uz predmetni Zakon sudjelovali ………………., savjetnik ministra, Josip Bienenfeld, načelnik sektora i …………., voditeljica odjela, a na Koordinacijama Vlade Republike Hrvatske Željko Uhlir, državni tajnik i Predrag Štromar, podpredsjednik Vlade Republike Hrvatske i ministar graditeljstva i prostornoga uređenja. Na užem Kabinetu Vlade Republike Hrvatske Predrag Štromar, ministar i na sjednicama Vlade Republike Hrvatske Predrag Štromar, ministar. Na saborskim odborima predmetni Zakon predstavljali su: Dunja Magaš, državna tajnica, Danijel Meštrić, državni tajnik i …………, voditeljica odjela. Prijedlog predmetnog zakona u I. i II. čitanju u Hrvatskom saboru predstavljao je mr.sc. Željko Uhlir, državni tajnik.

U odnosu na upit koji se odnosi na povećani broj investitora koji su obvezni imenovati voditelja projekta (članak 24.), u očitovanju se naglašava da se Zakon o poslovima i djelatnostima prostornog uređenja i gradnje („Narodne novine" broj 78/15) odnosio na javne naručitelje, slijedom čega su bili isključeni sektorski naručitelji koji su također bili obvezni primjenjivati Zakon o javnoj nabavi („Narodne novine" broj 120/16), slijedom čega se proširenjem na sve obveznike javne nabave osigurava jednakomjemost kontrole i povećana briga o utrošku javnih proračunskih sredstava.

U odnosu na upit koji se odnosi na povećan broj djelatnosti na koje se primjenjuje djelatnost upravljanja projektom gradnje (članak 21.), u dopisu se obrazlaže da je angažiranje voditelja projekta u fazi pripreme projekta osnova za osiguranje učinkovitog upravljanja investicijom, jer je utjecaj na projekt veći što se intervencije rade u ranijim fazama njegove realizacije, a ako se voditelj projekta angažira samo za fazu izvršenja projekta ili kasnije, tada se povećava rizik smanjenja prostora za pozitivan doprinos ostvarenju ciljeva.

Navodi se daje člankom 39. Zakona o poslovima i djelatnostima prostornog uređenja i gradnje („Narodne novine" broj 78/15) određeno da se obveza imenovanja voditelja projekta ne odnosi na privatne investicije te da su iskustva drugih zemalja pokazala da obveznici javne nabave, ovisno o složenosti angažiraju voditelja projekata kako bi osigurali racionalno korištenje resursa i olakšali postizanje rezultata, primjerice projekata za sufinanciranih iz EU fondova, kada se sredstava troše na transparentan način.

Naglašava se da se Zakonom propisane obaveze upravljanja projektom gradnje odnose isključivo na obveznike javne nabave i to samo u slučaju većih, značajnijih investicija, čiji pragovi su propisani Zakonom, čime se osigurava optimizacija utrošaka sredstava i vremena prije donošenja investicijske odluke i planiranja proračunskih sredstava te radi zakonite i kvalitetne pripreme projekta i njegove uspješne provedbe, dok su privatni investitori prepoznali važnost voditelja projekta i redovito ga postavljaju na većim investicijama, iako to nije zakonska obveza.

U dopisu se vezano za uvjete za voditelje projekata navodi da su uređeni člankom 37. Zakona o poslovima i djelatnostima prostornog uređenja i gradnje („Narodne novine" broj 78/15), a obuhvaćaju radno iskustvo te međunarodno priznatu ovjeru sposobnosti za upravljanje projektom ili obrazovanje koje uključuje najmanje 30 ECTS bodova iz područja relevantnih za upravljanje projektima gradnje u okviru nacionalnog visokoškolskog sustava.

Pravilnikom o potrebnim znanjima iz područja upravljanja projektima („Narodne novine" broj 85/15) propisani su sustavi ovjere sposobnosti upravljanja projektima, pri čemu su jedine dvije međunarodne renomirane svjetski priznate organizacije za ovjeru sposobnosti upravljanja projektima uzete u obzir. Istim Pravilnikom popisani su predmeti u području arhitekture, građevinarstva, elektrotehnike ili strojarstva, koji se priznaju ukoliko su ispunjeni uvjeti za voditelje projekta putem obrazovnih formalnih programa, iz čega proizlazi da osobe koje se namjeravaju baviti vođenjem projekata gradnje imaju nekoliko opcija na raspolaganju kako mogu dokazati svoje kompetencije.

Navodi se da ako se radi o potencijalnom voditelju projekta koji nije završio odgovarajući obrazovni sustav i prikupio 30 ECTS bodova iz područja upravljanja projektima, njegovu kompetentnost može potvrditi jedna od dvije međunarodno priznate organizacije, a regulacija takvog međunarodnog ovjeravanja nije nacionalnog karaktera. Navedeni uvjeti se nisu mijenjali od 2009.g. kada su propisani Pravilnikom o potrebnim znanjima iz područja upravljanja projektima („Narodne novine" broj 45/09). Također se navodi da polaganje stručnog ispita za voditelje projekta gradnje nije ničime propisano.

Očitovanju navedenog Ministarstva priloženi su Odluka o osnivanju povjerenstva za izradu Nacrta prijedloga zakona o izmjenama i dopunama Zakona o poslovima i djelatnostima prostornog uređenja i gradnje te o visini naknade za njihov rad, KLASA: 360-01/17-04/6, URBROJ: 531-04-18-20 od 9. travnja 2018.g., kojom je dužnosnica Maja-Marija Nahod imenovana predsjednicom i članicom tog povjerenstva, Odluka o osnivanju povjerenstva za izradu Nacrta prijedloga zakona o izmjenama i dopunama Zakona o poslovima i djelatnostima prostornog uređenja i gradnje te o visini naknade za njihov rad, KLASA: 360-01/17-04/6, URBROJ: 531-01-18-25 od 30. travnja 2018.g. kojom je dužnosnica Maja-Marija Nahod imenovana predsjednicom i članicom tog povjerenstva, Nacrt prijedloga zakona o izmjenama i dopunama Zakona o poslovima i djelatnostima prostornog uređenja i gradnje - svibanj 2018. godine, 1. čitanje s mišljenjima nadležnih tijela i tabličnim prikazom primjedbi te Nacrt prijedloga zakona o izmjenama i dopunama Zakona o poslovima i djelatnostima prostornog uređenja i gradnje - studeni 2018. godine, 2. čitanje s mišljenjima nadležnih tijela i tabličnim prikazom primjedbi.

Hrvatska udruga za upravljanje projektima očitovala se dopisom koji je zaprimljen 7. svibnja 2019.g. u kojem se navodi da su dužnosnici Željko Uhlir i Maja-Marija Nahod članovi udruge, te da udruga organizira certificiranje voditelja projekata prema međunarodnom standardu IPMA (International Project Management Association).

Navodi se da certificiranje provodi za voditelje projekta za sve sektore i područja djelatnosti i nije specifično usmjereno ili isključivo uvedeno na gradnju i građevinarstvo. Certifikat je valjan i priznat globalno. IPMA certifikacija je jedna od globalno najpopularnijih, ali postoje i druge od kojih se u Hrvatskoj aktivno provode i jednako priznaju i PMI (Project Management Institute) te PRINCE2, a moguće i neke druge. Navodi se da se certifikatom potvrđuje da nositelj ima određene kompetencije ili znanje iz upravljanja projektima na međunarodnoj razini, sukladno pojedinom međunarodnom standardu prema kojem je certifikat izdan te da se certificiraju i voditelji građevinskih projekata.

Nadalje se navodi da Hrvatska udruga za upravljanje projektima ne provodi edukaciju za voditelje projekata u smislu pripreme za certificiranje ili neki drugi komercijalni oblik edukacije, jer prema IPMA međunarodnoj regulativi tijelo koje provodi certificiranje ne može istovremeno provoditi edukaciju za to certificiranje, a javna predavanja udruge nisu vezana na certificiranje, već na razvoj profesije te su ista otvorenog tipa i besplatna.

Vezano za certifikaciju, ističe se da ispitni postupak certifikaciju provode isključivo od IPMA-e ovlašteni ispitivači te da navedeni dužnosnici nisu za isto ovlašteni, niti su to ikada bili, pa u istom ne mogu sudjelovati. Navodi se sa je do kraja 2018.g. u pogledu ranijeg standarda IPMA ICB3, dužnosnica Maja-Marija Nahod svojim potpisom na certifikatu udruge ovjerila ispravnost postupka certifikacije u svojstvu člana „Tijela za ovjeru" koje postoji u svakoj zemlji-članici sukladno međunarodnom propisu IPMA ICR3 te je na taj način dužnosnica sudjelovala u međunarodnoj suradnji kao istaknuti stručnjak - volonter. Također se navodi da navedena udruga ne provodi edukaciju za voditelje projekata, vezano uz certifikaciju za voditelje projekata iz Zakona o poslovima i djelatnostima prostornog uređenja i gradnje („Narodne novine“ broj 78/15. i 118/18.) te da im nije poznat ni jedan primjer edukacije vezane uz provedbu ispita u kojem su sudjelovali predmetni dužnosnici.

Hrvatska udruga za upravljanje projektima u dopisu naglašava da prema standardu IPMA ICB (trenutno aktualna verzija ICB4) provodi međunarodno priznatu certifikaciju voditelja projekata iz svih sektora javnog ili privatnog djelovanja, te ne drži specifični ispit isključivo vezan za navedeni Zakon, već se međunarodni certifikati iz upravljanja projektom (npr. IPMA; PMI; PRINCE2) prepoznaju i u Hrvatskoj, a certificiranje voditelja projekata se provodilo i prije donošenja tog Zakona. Napominje se da certificiranje predstavlja ovjeru da su osobe koje nisu završile školovanje iz upravljanja projektima, stekle određene kompetencije iz upravljanja projektima po međunarodnim kriterijima, isti su jednakovrijedni i priznaju se u preko 70 država širom svijeta, a međunarodni certifikat iz upravljanja projektima zainteresirani može se ostvariti i preko drugih udruga i drugih međunarodnih standarda (npr. PMI Hrvatska), a ne samo preko modela IPMA, odnosno Hrvatske udruge za upravljanje projektima.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu ZSSI-a članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Iz očitovanja i dokumentacije Ministarstva graditeljstva i prostornog uređenja proizlazi da se izradi Prijedloga Zakona o izmjenama i dopunama Zakona o poslovima i djelatnostima prostornog uređenja i gradnje pristupilo radi usklađivanja odredbi tog Zakona sa pravnom stečevinom Europske unije koja se odnosi na priznavanje stručnih kvalifikacija, uklanjanja administrativnih barijera u obavljanju poslova graditeljstva te iz drugih razloga, zbog čega su inicirane izmjene i dopune Zakona.

Također, proizlazi da je dužnosnik Željko Uhlir, vezano za taj Prijedlog zakona, u ime navedenog Ministarstva sudjelovao na sjednicama Koordinacije Vlade Republike Hrvatske te da je isti predstavljao u I. i II. čitanju u Hrvatskom saboru, dok je odlukom dužnosnika Predraga Štromara, ministra graditeljstva i prostornog uređenje, dužnosnica Maja-Marija Nahod bila imenovana predsjednicom i članicom povjerenstva za izradu Nacrta prijedloga Zakona.

U odnosu na tvrdnju da je povećan krug investitora koji su obvezni imenovati voditelja projekta, iz očitovanja proistječe da se Zakon o poslovima i djelatnostima prostornog uređenja i gradnje primjenjivao na javne naručitelje za koje je bila propisana obveza takvog imenovanja, ali ne i na sektorske naručitelje te da su, nakon usvojenih zakonskih izmjena i dopuna, i sektorski naručitelji obvezni imenovati voditelja projekta, čime je ista proširena na sve obveznike javne nabave, ali ne i na privatne investitore.

Nadalje, u pogledu uvjeta za voditelje projekta, isti se mogu steći odgovarajućim obrazovanjem kojim je stečeno 30 ECTS bodova, ostvarenim radnim iskustvom te međunarodno priznatom ovjerom sposobnosti koji se odnosi na IPMA i PMI sustav ovjere sposobnosti propisan Pravilnikom o potrebnim znanjima iz područja upravljanja projektima. Postupkom certificiranja priznaju se znanja iz područja upravljanja projektima onim osobama koje nemaju završeno formalno obrazovanje za upravljanje projektima.

Jedna od dviju udruga u Republici Hrvatskoj, koja izdaje međunarodne certifikate za voditelja projekta kojima se potvrđuju određena znanja ili kompetencije iz područja upravljanja projektima, je i Hrvatska udruga za upravljanje projektima. Iz dopisa te udruge utvrđeno je da su dužnosnici Željko Uhlir i Maja-Marija Nahod njezini članovi te da ista provodi certificiranje po IPMA standardu, pri čemu u Republici Hrvatskoj postoje i drugi standardi u skladu s kojim se ono može provoditi te se certificiranje za voditelja projekta provodi za sva područja, a ne samo građevinarstvo.

Navedena udruga ne provodi edukaciju koja bi se odnosila na pripremu za certificiranje, već organizira javna i besplatna predavanja čija je tematika razvoj područja upravljanja projektima, slijedom čega navedeni dužnosnici nisu ni mogli sudjelovati u edukacijama koje bi se provodile prije samog postupka izdavanja certifikata. Isti dužnosnici prema navodima očitovanja nemaju ovlaštenje za provedbu ispitnog postupka certifikacije, za što su ovlašteni IPMA ispitivači.

Osim toga, udruga čiji su dužnosnici članovi nije jedina udruga koja provodi postupak certificiranja u Republici Hrvatskoj, slijedom čega zainteresirana osoba može podnijeti zahtjev za certificiranje i drugoj udruzi, a udruga čiji su oni članovi provodila je navedeni postupak, koji je sada proširen na sve obveznike javne nabave, i prije stupanja na snagu zakonskih izmjena i dopuna. Također postoji mogućnost da će i druge udruge zbog povećane potrebe za certificiranim voditeljima projekata u budućnosti provoditi identične postupke prema jednom od dva međunarodno priznata standarda.

Ministarstvo graditeljstva i prostornog uređenja utvrdilo je razloge za donošenje izmjena i dopuna navedenog Zakona u čijoj je izradi sudjelovalo ukupno 12 članova radne skupine te je isti je donesen u Hrvatskom saboru nakon provedenog cijelog postupka koji je uključivao rad na stručnim skupinama Vlade Republike Hrvatske te nadležnim odborima Hrvatskog sabora. Stoga se ne može zaključiti da se izradi predmetnih izmjena i dopuna pristupilo radi ostvarivanja interesa Hrvatske udruge za upravljanje projektima.

Imajući u vidu da nisu utvrđene okolnosti iz kojih bi proizlazilo da su dužnosnici od postupka certificiranja, nakon stupanja na snagu Zakona o izmjenama i dopunama Zakona o poslovima i djelatnostima prostornog uređenja i gradnje usvojenog radi usklađenja sa zakonodavstvom Europske unije, ostvarivali neku materijalnu korist kao članovi udruge, a okolnosti da su radnje u postupku koji je prethodio usvajanju navedenog Zakona poduzimali u okviru svojih ovlasti i zaduženja te da ne postoji samo jedna udruga koja provodi certificiranje, ne upućuju da bi u tom postupku bili u sukobu interesa iz članka 2. stavka 2. ZSSI-a odnosno da bi počinili povredu članka 5. ZSSI-a ili kojeg od zabranjenih djelovanja dužnosnika iz članka 7. ZSSI-a, te se postupak protiv njih neće pokrenuti.

U odnosu na situaciju u kojoj dužnosnik Željko Uhlir za vrijeme obnašanja dužnosti državnog tajnika u Ministarstvu graditeljstva i prostornog uređenja stječe dohodak od obavljanja djelatnosti u trgovačkom društvu koje ima upisanu djelatnost projektiranja i građenja, u prijavi se ne ukazuje da bi dužnosnik te poslove obavljao u smislu redovitog i stalnog zanimanja. Naime, iz visine iznosa od 2640,00 kn navedenog u izvješću o imovinskom stanju dužnosnika proizlazi da se radi o povremenom obavljanju poslova u trgovačkom društvu, što samo po sebi nije sporno ukoliko dužnosnik ne bi u obnašanju navedene dužnosti postupao povodom zahtjeva istog trgovačkog društva i time se doveo u situaciju sukoba interesa ili drugu zakonsku povredu.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Željko Uhlir, osobna dostava
2. Dužnosnica Maja-Marija Nahod, elektronička dostava
3. Objava na internetskoj stranici Povjerenstva
4. Pismohrana